
  Forord


  Terje Ogden


  Denne boken gir et bilde av den sterke økningen i antall metoder for foreldreveiledning i Norge. Det er både overraskende og imponerende å se hvilket mangfold og hvilke variasjoner som er i bruk i norske fagmiljøer. Delvis omtales de som programmer for behandling og forebygging, og delvis som metoder, strategier eller tilnærminger. Utviklingen har gått over lang tid, men har særlig skutt fart de siste tiårene. Forklaringen finner vi blant annet i dette utsagnet som en finner igjen i mange metoder:


  Den mest virksomme måten å hjelpe ungdom på er gjennom å hjelpe dem og deres familie – familien er nøkkelen til langsiktige resultater.


  Foreldreveiledning og familiebehandling tilhører en ny generasjon av metoder, med et systemisk fokus som understreker den gjensidige interaksjonen mellom barn, familien og det sosiale nettverket. «Ting henger sammen», og spesielt i system-/familieteorien betones det at helheten utgjør noe mer enn delene den består av. Mens foreldreveiledning har sitt hoved­fokus på foreldres omsorgs- og oppdragelseskompetanse, har familieterapi et bredere fokus på familiedynamikken. Grensene mellom de to er uklare, og både tilnærmingene og begrepene brukes noe ulikt i teori, metodebeskrivelser og praksis.


  Tilnærminger kan ha et spesifikt teorigrunnlag, men ofte er grunnlaget multiteoretisk og ved å kombinere systemteorier, sosial læringsteori, kognitiv atferdsteori og tilknytningsteori. Bidragene har ofte de samme målsettingene, slik som et godt funksjonsnivå, god psykisk helse, pro­sosial atferd og god livskvalitet. Det som skiller dem fra hverandre, er målgruppene og virkemidlene de benytter for å nå målene. Mens noen prioriterer å redusere eller forebygge omfanget av helse- og atferdsproblemer, så har andre et helse- og kompetansefremmende perspektiv. Problemreduserende tiltak går ofte hånd i hånd med tiltak som erstatter irrasjonelle tanker, angst og utagerende atferd.


  Selv om en i økende grad har begynt å evaluere hvilket utbytte barn og unge har av tiltakene, så har det ikke vært mulig å avgjøre hva som er den mest virksomme tilnærmingen. Utbyttet avhenger av hvem målgruppen er, av tiltakets kvalitet og hvordan det blir implementert («etterlevd»), av kompetansen til formidleren, hvordan og når en måler resultatene samt en rekke miljømessige forhold knyttet til barnet og familien. Dette illustrerer forholdet mellom forskning og praksis. Kontrollerte og randomiserte evalueringer kan formidle hvilke tiltak som er mest virksomme under helt like forhold, mens en i praksis må ta hensyn til lokale muligheter og begrensninger. Det gjelder både når en velger tilnærming og måler utfall.


  Prinsippet om foreldreveiledning og familiearbeid har en lang forhistorie, og i Norge har mye av utviklingen skjedd innenfor rammene av barne- og ungdomspsykiatrien og i familievernet. To innflytelsesrike forfattere i 1970-årene, både internasjonalt og i Norge, var Jay Haley (1976), som introduserte strategisk familieterapi, og Salvador Minuchin med strukturell familieterapi (1974). I barneverntjenesten på 1970-tallet ga den svenske barnepsykiateren Gustav Jonsson viktige impulser. Han grunnla barnebyen Skå. Han introduserte «hemma hos»-behandling. Det var en blanding av foreldreveiledning og praktisk hjelp i hjemmet og som et alternativ til institusjonsplassering av barn. I de senere årene har det vokst fram en rekke norske miljøer som driver foreldreveiledning og familiebehandling, både i barne- og ungdomspsykiatrien, i barneverntjenesten og andre kommunale tjenester for foreldre og barn.


  Dagens samtaletilbud til barnefamilier foregår i dag i større grad på et kontor eller i en poliklinikk, og det praktiske hjelpearbeidet i hjemmet er mer eller mindre avviklet. I den norske barneverntjenesten brukes foreldreveiledning som oftest i arbeidet med foreldre med barn yngre enn 12 år, mens familiebehandling synes å være mer utbredt i arbeidet med ungdomsfamilier med ungdom i alderen 12–18 år. Et interessant trekk ved utviklingen i Norge (og i andre land) er at stadig nye yrkesgrupper deltar i arbeidet med foreldreveiledning, blant annet sosionomer, barnevernspedagoger, helsesykepleiere og pedagoger. Mye av arbeidet foregår i kommunale tjenester, eller det som omtales som førstelinjetjenestene. Men foreldreveiledning tilbys også gjennom spesialisttjenestene som barne- og ungdomspsykiatrien (BUP) og barne- og familieetatene (BUF-etat). Denne boken henvender seg dermed til et bredt publikum; alle de som vil jobbe i ulike deler av hjelpeapparatet med barn og familier med samspillsproblemer.


  Til tross for at tilbudet om veiledning til foreldre har ekspandert, og at flere barneforeldre får dette tilbudet, så har det også skapt noen nye utfordringer. For det første viser forskningen at de positive endringene hos foreldre og barn har en tendens til å avta over tid. Det er et velkjent fenomen i psykoterapi, rådgivning og veiledning. Begrenset varighet av effekter kan tyde på at noen familier har behov for mer langsiktig oppfølging eller oppfriskningstilbud etter en tid. Et annet problem er at de fleste metodene mangler varige opplærings- og veiledningstilbud, slik at rekruttering av fagfolk og vedlikehold av veiledningskompetanse har blitt et problem. Det finnes i dag få miljøer som rekrutterer, lærer opp, veileder og vedlikeholder den faglige kompetansen hos familieveiledere.


  Det finnes i dag så mange foreldreveiledningstilbud at det kan være legitimt å spørre om hvor mange ulike metoder eller programmer en kommune eller et behandlingsmiljø kan gi ansatte sertifiseringsopplæring i og å administrere. Mange av de etablerte metodene eller programmene stiller betydelige krav til økonomi og kapasitet. Dette bidrar til å øke behovet for programmer med et bredt nedslagsfelt, med kjernekomponenter eller endringsmekanismer som kan hjelpe barn og unge på tvers av problemområder eller diagnosegrupper. Forsøk med å etablere tiltak eller programmer som dekker flere problemområder, er allerede i gang med såkalte transdiagnostiske programmer som omtales som multimodale hvis de har flere tiltaksmoduler under samme overbygning. Andre har som mål å utvikle transdiagnostiske tiltak eller metoder, som betyr at en kan behandle flere typer av problemer med felles tiltak eller tiltakskombinasjoner.


  Før 1990 var programbegrepet nesten ukjent i Norge, men i løpet av 1990-årene ble en lang rekke forskningsbaserte tiltaksprogrammer introdusert i miljøer som arbeidet med barn og unge med alvorlige atferdsproblemer. De fleste programmene var utviklet i USA, men ble oversatt og tilpasset norske forhold og forutsetninger. Noen ble implementert med betydelig offentlig støtte, mens andre metoder og tiltak har sin bakgrunn i lokale interesser og initiativ for å tilpasse arbeidet til bestemte målgrupper og miljøer, eller for å utvikle og forbedre etablerte programmer. Flere av tilnærmingene er omtalt i denne boken. Interessen for de ulike tilnærmingene har økt i takt med positive erfaringer og oppmuntrende forskningsresultater som viser at barn og unges psykososiale problemer kan forebygges og behandles gjennom å involvere foreldre og barnets sosiale nettverk. Dette har blitt et viktig supplement og alternativ til individuell behandling av barn. I det større bildet handler det om å prioritere et styrkefokus og redusere risikoeksponering. I de senere årene har det også blitt lagt vekt på nærhetsprinsippet, som formidler at barn og unge bør få hjelp der de bor, og prinsippene om tidlig intervensjon, som formidler at tidlig avdekking og hjelp kan være mer virksomt i fremtiden.

  Foreldreveiledning er et tilbud for de som på ulike måter trenger støtte for å ivareta rollen som forelder. Ofte tar støtten utgangspunkt i å øke foreldrenes kunnskap og forståelse av barnets behov og situasjon og på den måten hjelpe dem å bli tryggere i foreldrerollen. Foreldreveiledningsprogrammer anses derfor som helsefremmende og forebyggende tiltak. Foreldreveiledning er mye brukt i Norge i dag, og benyttes nasjonalt, blant annet på helsestasjoner, i skolehelsetjenesten, barnehager, familievern, migrasjonshelse og psykisk helsevern for barn og unge (BUP). Typisk gjennomføres foreldreveiledningen som kurs, samtalegrupper eller ulike former for individuelle samtaler. Det finnes imidlertid i dag en mengde ulike foreldreveiledningsprogrammer med ulike målgrupper, struktur og intensitet. Felles for de alle er at de tar utgangspunkt i deltagernes egne opplevelser fra eget hverdagsliv og på ulike måter legger til rette for økt bevissthet om hva som er bra/ mindre bra for deres barn. Gjennom økt bevissthet er målet å bidra til økt forståelse for hverandre og bidra til nye løsninger på deres vansker.


  Håndbok i foreldreveiledning er den første boken som tilbyr ny og forskningsbasert kunnskap om de mest brukte foreldreveiledningsprogrammene i Skandinavia. Boken er relevant for forskere, men skrevet i et praksisnært språk med utstrakt bruk av kliniske eksempler som gjør den lett tilgjengelig og anvendelig for praktikere. Boken gir derfor en grunnleggende innføring i foreldreveiledning for den uerfarne. Samtidig vil selv de mest erfarne bli stimulert til nye refleksjoner gjennom presentasjonene av bokens mange svært erfarne praktikere, deres spennende perspektiver på foreldreveiledning, forskningsgjennomganger og kritiske blikk på praksis. Alle bokens kapitler er fagfellevurdert.


  Boken innledes med en overordnet innføring i det forskningsmessige grunnlaget for foreldreveiledningsprogrammer generelt. Mange av disse programmene har god forskningsmessig støtte. Det er likevel viktig at det gjøres grundige vurderinger av hvem som skal tilbys programmene og på hvilket forebyggingsnivå. Det gjøres derfor også grundig rede for mulige risikoer ved utstrakt bruk av programmene, forskning om implementering, hva som kan være effektive komponenter, og den vanskelige balansegangen mellom å være tro mot modellen man jobber etter, og nødvendigheten av å tilpasse seg ut fra brukernes behov og ønsker, den faglige kunnskapen og kontekst den profesjonelle jobber i.


  I boken presenteres en rekke ulike foreldreveiledningsprogrammer. Kapitlene gjør rede for foreldreveiledningsprogrammenes bakgrunn og historie, teori og grunnleggende prinsipper, eksempler fra praksis samt styrker og svakheter ved programmene.


  Denne boken er et resultat av våre mange relasjonelle forbindelser. Vi vil rette en stor takk til alle bokens kapittelforfattere, til våre alltid hjelpsomme fagfeller og alle andre som har inspirert og motivert oss i arbeidet. Til sist vil vi takke fagredaktør hos Fagbokforlaget Nikolai Fjeld. Vi har begge samarbeidet med deg om en lang rekke bøker etter hvert. Stor takk for all den hjelp, støtte og bidrag du gir. Vi er meget takknemlige!


  Vi ønsker dere en strålende leseopplevelse.


  Bergen og Trondheim, juni 2024


  Øyvind Kvello og Lennart Lorås

